钦定古今图书集成/明伦汇编/氏族典/第305卷 > 《廖用贤尚友录》 > 常林
## 钦定古今图书集成/明伦汇编/氏族典/第305卷 > 《廖用贤尚友录》 > 常林

按《魏志常林传》，“林字伯槐，河内温人也。太守王匡起
兵讨董卓，遣诸生于属县微伺吏民罪负。林叔父檛
客，为诸生所白，匡怒收治。林往见匡同县胡毋彪，因
说叔父见拘之意，彪即书责匡，匡原林叔父。林乃避地上党，耕种山阿。并州刺史高干表为骑都尉，林辞
不受。后刺史梁习荐州界名士，林及杨俊、王凌、王象”、
荀纬，太祖皆以为县长。林宰南和，治化有成，超迁博
陵太守、幽州刺史，所在有绩。文帝为五官将，林为功
曹，出为平原太守、魏郡东部都尉。入为丞相东曹属。
魏国既建，拜尚书。文帝践阼，迁少府，封乐阳亭侯，转
大司农。明帝即位，进封高阳乡侯，徙光禄勋、太常。时
论以林节操清峻，欲致之公辅，而林遂称疾笃。拜光
禄大夫。薨，谥曰贞侯。子峕嗣，为太山太守，坐法诛。峕
弟静绍封。